తెలుగు బాప్టిస్టు చర్చిల సమావేశం

తెలుగు బాప్టిస్టు చర్చిల సమావేశం (STBC) ఆంధ్రప్రదేశ్, తెలంగాణ, తమిళనాడు మూడు రాష్ట్రాలలో నివసించే బాప్టిస్ట్ క్రైస్తవ తెగ. ఈ చర్చిలు దక్షిణ భారతదేశంలోని తెలుగు క్రైస్తవ సమాజంలో భాగం. దీని భాష తెలుగు. ఇది బాప్టిస్ట్ వరల్డ్ అలయన్స్ (BWA), నేషనల్ కౌన్సిల్ ఆఫ్ చర్చెస్ ఇన్ ఇండియా (NCCI), వరల్డ్ కౌన్సిల్ ఆఫ్ చర్చెస్ (WCC), క్రిస్టియన్ కాన్ఫరెన్స్ ఆఫ్ ఆసియాకు అనుబంధంగా ఉంది. ప్రధాన కార్యాలయం ఆంధ్రప్రదేశ్‌, ప్రకాశం జిల్లా మార్కాపురం లోని ABM కాంపౌండ్‌లో ఉంది. తెలుగు బాప్టిస్ట్ చర్చిల సమావేశంలో 830 చర్చిలు, 7,40,000 మంది బాప్టిజం పొందిన సభ్యులూ ఉన్నారు.
 చరిత్ర 
అమెరికన్ బాప్టిస్టులు 1836లో దక్షిణ భారతదేశంలో తెలుగు మాట్లాడే ప్రజలలో మిషనరీ పనులు ప్రారంభించారు. 1840 ఫిబ్రవరిలో సామ్యూల్ డే తన కుటుంబంతో కలిసి నెల్లూరు వెళ్లి తన పనిని ప్రారంభించడానికి ఒక చిన్న బంగళాను అద్దెకు తీసుకున్నాడు. 1840 మార్చిలో అతనితో, మరో మిషనరీ జంట, వాన్ హూసెన్, అతని భార్య చేరారు. స్థానిక బ్రిటిష్ న్యాయమూర్తి మిస్టర్ వాకర్ సహాయంతో, వారు మిషన్ కాంపౌండ్ కోసం ఎనిమిది ఎకరాల భూమిని సేకరించారు. అక్కడ 1841 నాటికి ఈ భూమిలో ఒక బంగళా, ప్రార్థనా మందిరాన్నీ వెంటనే నిర్మించారు. 1840 సెప్టెంబరు 27 న మొదటి తెలుగు వ్యక్తి వెంకప్ప నెల్లూరు సమీపంలోని పెన్నా నదిలో బాప్టిజం పొందాడు. నెల్లూరు చర్చిని 1844 లో అధికారికంగా స్థాపించారు. ఇందులో ఇద్దరు మిషనరీ జంటలు, ఇద్దరు అమెరికన్లు ఉండగా, స్థానిక వ్యక్తులు ఇద్దరు మాత్రమే ఉన్నారు. మిషన్ ద్వారా పూజారిగా నియమితులైన మొదటి స్థానిక వ్యక్తి కనకయ్య. అతను నాయుడు కులానికి చెందినవాడు, విశాఖపట్నం నివాసి. 1855 లో, ఆయనకు పద్దెనిమిది సంవత్సరాల వయసులో బాప్టిజం లభించింది. 1860 లో ఆయన నెల్లూరు చర్చికి మొదటి స్థానిక పాస్టర్‌గా నియమితులయ్యాడు.

1887 నాటికి ఉన్న చర్చిలన్నీ కలిసి తెలుగు బాప్టిస్ట్ చర్చిల సమావేశంగా ఏర్పడ్డాయి. 1962 లో ఈ సమావేశం ఏకగ్రీవంగా ఆమోదించబడిన రాజ్యాంగంతో తెలుగు బాప్టిస్ట్ చర్చిల సమావేశంగా మారింది. ఇది 1963లో నమోదు చేయబడింది. 2023లో అసోసియేషన్ ప్రచురించిన లెక్కల ప్రకారం, ఇందులో 1,214 చర్చిలు, 8,44,150 మంది బాప్టిజం పొందిన సభ్యులూ ఉన్నారు.

 కార్యకలాపాలు 
ఇది రామాయపట్నంలో విద్యాసంస్థలు, ఆసుపత్రులు, ఆరోగ్య కేంద్రాలు, ఒక వేదాంత సెమినరీని నిర్వహిస్తుంది. ఐదు డిగ్రీ కళాశాలలు, ఎనిమిది జూనియర్ కళాశాలలు, 14 ఉన్నత పాఠశాలలు, 14 ప్రాథమిక పాఠశాలలూ ఉన్నాయి. STBCలో 4,500 ఆదివారం పాఠశాలలు ఉంటాయి, వీటిలో దాదాపు 72,000 మంది పిల్లలు ఉంటారు.

STBC ఆంధ్రప్రదేశ్, తెలంగాణ, తమిళనాడులోని ప్రాంతీయ చర్చిల కౌన్సిళ్ళు, భారతదేశంలోని జాతీయ చర్చిల కౌన్సిల్ (NCCI) ద్వారా అంతర్ తెగల సహకారాన్ని బలంగా సమర్థిస్తుంది. స్వచ్ఛంద చర్చి కార్మికుల శిక్షణ కోసం చర్చిల కౌన్సిల్‌ల రిట్రీట్, శిక్షణా కేంద్రాల కార్యక్రమంలో ఇది చురుకుగా పాల్గొంటుంది. ఇది హైదరాబాద్‌లోని హెన్రీ మార్టిన్ ఇన్స్టిట్యూట్ ఆఫ్ ఇస్లామిక్ స్టడీస్, వెల్లూరు లోని క్రిస్టియన్ మెడికల్ కాలేజీ చేసే కార్యక్రమాల్లో పాల్గొంటుంది. ఆరోగ్యవరం లోని స్టూడెంట్ క్రిస్టియన్ మూవ్‌మెంట్, యునైటెడ్ మిషన్ ట్యూబర్‌క్యులోసిస్ శానిటోరియం లకు తోడ్పాటు నిస్తుంది.

ఇటీవల RCNo.3/2021 తేదీ: 28/06/2021 (కొత్త రిజిస్ట్రేషన్)తో, సభ్యులు తెలుగు బాప్టిస్ట్ చర్చిల (నెల్లూరు) సమావేశం జనరల్ కౌన్సిల్, జనరల్ బాడీని తిరిగి నిర్వహించారు.

 థియోలాజికల్ కళాశాల 
ప్రకాశం జిల్లా రామాయపట్నం లోని రామాయపట్నం బాప్టిస్ట్ థియోలాజికల్ సెమినరీ ద్వారా STBC, దాని అనుబంధ చర్చిలలో పనిచేయడానికి పాస్టర్లకు శిక్షణ ఇస్తుంది. హైదరాబాదు లోని ఆంధ్రా క్రిస్టియన్ థియోలాజికల్ కళాశాల ఒక ఇంటర్ డినామినేషనల్ థియోలాజికల్ కళాశాల. ఇది కోల్‌కతాలోని సెరాంపూర్ విశ్వవిద్యాలయానికి అనుబంధంగా ఉంది.

 మూలాలు 

వర్గం:తెలుగు క్రైస్తవ సంఘాలు